RÅDETS FÆLLES AKTION 2007/501/FUSP

af 16. juli 2007

om samarbejdet med Det Afrikanske Center for Studier og Forskning vedrørende Terrorisme inden for rammerne af gennemførelsen af Den Europæiske Unions terrorbekæmpelsesstrategi

RÅDET FOR DEN EUROPÆISKE UNION HAR —

under henvisning til traktaten for Den Europæiske Union, særlig artikel 14, og

ud fra følgende betragtninger:

Den 15. december 2005 vedtog Det Europæiske Råd strategien »EU og Afrika: Hen imod et strategisk partnerskab«, i hvilken Den Europæiske Union forpligter sig til at støtte de afrikanske staters indsats med hensyn til terrorbekæmpelse.

Den Afrikanske Union godkendte den 14. september 2002 en handlingsplan til forebyggelse og bekæmpelse af terrorisme i Afrika, som navnlig indebar oprettelsen af et Afrikansk Center for Studier og Forskning vedrørende Terrorisme (African Centre for Study and Research on Terrorism (ACSRT)).

Terrortruslen udvikler sig i visse lande i Afrika og udgør en stigende fare for disse lande, men også for Den Europæiske Union.

VEDTAGET FØLGENDE FÆLLES AKTION:

Artikel 1

Formål

Formålet med denne fælles aktion er at yde støtte fra Den Europæiske Unions side til Den Afrikanske Unions medlemsstater med henblik på at forbedre opbygningen af deres kapaciteter til terrorbekæmpelse inden for rammerne af bestemmelserne i Den Europæiske Unions terrorbekæmpelsesstrategi for så vidt angår fremme af partnerskaber uden for Den Europæiske Union, navnlig med internationale organisationer. Ved hjælp af denne fælles aktion tilsigter Den Europæiske Union desuden at styrke samarbejdet mellem landene i Den Afrikanske Union på området terrorbekæmpelse, navnlig ved hjælp af udveksling af oplysninger.

Artikel 2

Projektbeskrivelse

I henhold til denne fælles aktion yder Den Europæiske Union økonomisk støtte til ACSRT til gennemførelsen af nedenfor beskrevne projekt med henblik på at gøre de afrikanske landes terrorbekæmpelsesordninger mere effektive.

Projektet består i at gennemføre besøg for at foretage audit af de nationale terrorbekæmpelsesordninger og rådgive vedrørende omlægninger i Den Afrikanske Unions medlemsstater. Disse besøg sker på basis af en handlingsplan udarbejdet med ACSRT's medvirken, som forelægges af Den Europæiske Union ved et forudgående seminar i Addis Abeba med deltagelse af samtlige medlemmer af Den Afrikanske Union.

Bilaget indeholder en detaljeret beskrivelse af dette projekt.

Artikel 3

Gennemførelse

1. Formandskabet, der bistås af Rådets generalsekretær/den højtstående FUSP-Repræsentant (GS/HR), er ansvarligt for gennemførelsen af denne fælles aktion. Kommissionen knyttes fuldt ud hertil.

2. Den tekniske gennemførelse af projektet i artikel 2 overdrages til ACSRT, der udfører dette hverv under kontrol af GS/HR. Med henblik herpå indgår GS/HR de nødvendige aftaler med ACSRT.

Artikel 4

Finansielle ordninger

1. Det finansielle referencegrundlag til gennemførelse af det i artikel 2 nævnte projekt beløber sig til 665 000 EUR, der skal finansieres over De Europæiske Fællesskabers almindelige budget for 2007.

2. Udgifterne forvaltes under Kommissionens ansvar i overensstemmelse med Det Europæiske Fællesskabs regler og procedurer for De Europæiske Fællesskabers almindelige budget.

3. Kommissionen overvåger, at der udøves korrekt forvaltning af de i stk. 2 nævnte udgifter, der har form af gavebistand. Med henblik herpå indgår Kommissionen en finansieringsaftale med ACSRT. Finansieringsaftalen indebærer, at ACSRT sikrer, at Den Europæiske Unions bidrag er fuldt synligt, i forhold til dens størrelse.

4. Kommissionen bestræber sig på at indgå den i stk. 3 nævnte finansieringsaftale snarest muligt efter ikrafttrædelsen af denne fælles aktion. Den underretter Rådet om eventuelle vanskeligheder i denne proces og om datoen for indgåelsen af finansieringsaftalen.

Artikel 5

Rapportering og evaluering

Formandskabet, der bistås af GS/HR, aflægger rapport til Rådet om gennemførelsen af denne fælles aktion på grundlag af regelmæssige rapporter fra ACSRT. De rapporter, der udarbejdes til Rådet, omfatter en evaluering af det i artikel 2 nævnte projekt. Kommissionen knyttes fuldt ud hertil og forelægger oplysninger om de finansielle aspekter af gennemførelsen af denne fælles aktion.

Artikel 6

Sammenhæng og samarbejde

Rådet og Kommissionen sikrer inden for deres respektive kompetenceområder, at der er sammenhæng mellem gennemførelsen af denne fælles aktion og Fællesskabets øvrige aktiviteter udadtil, jf. artikel 3, stk. 2, i traktaten om Den Europæiske Union. Rådet og Kommissionen samarbejder med henblik herpå.

Artikel 7

Ikrafttrædelse og varighed

Denne fælles aktion har virkning fra datoen for vedtagelsen. Den udløber 18 måneder efter indgåelsen af den i artikel 4, stk. 3, omhandlede finansieringsaftale mellem Kommissionen og ACSRT eller den 16. juli 2008 hvis finansieringsaftalen ikke er indgået før denne dato.

Artikel 8

Offentliggørelse

Denne fælles aktion offentliggøres i Den Europæiske Unions Tidende.

BILAG

Den Europæiske Unions aktion til støtte for Den Afrikanske Union på terrorbekæmpelsesområdet

Beskrivelse af aktionen

Konventionen om forebyggelse og bekæmpelse af terrorisme, der blev undertegnet i Algier den 14. juli 1999 af medlemmerne af Den Afrikanske Enhedsorganisation (OAU), er det første særlige instrument til terrorbekæmpelse for så vidt angår det samlede afrikanske kontinent.

Denne konvention indeholder en definition af terrorisme (1), en pligt til at gøre terrorhandlinger strafbare i henhold til national lov, et løfte om ikke at støtte terroristiske aktiviteter, en pligt for stater til at samarbejde om bekæmpelse af terrorisme ved udveksling af oplysninger, bestemmelser om udlevering af terrorister og bestemmelser om at lette udenlandske myndigheders kriminalefterforskning på nationalt område.

På grundlag heraf har Den Afrikanske Union (AU), som i 2001 efterfulgte OAU, den 14. september 2002 i Algier godkendt en handlingsplan til forebyggelse og bekæmpelse af terrorisme i Afrika, som har til formål at iværksætte OAU's konvention i form af konkrete handlinger.

Denne plan indebærer bl.a. som angivet i afsnit H i handlingsplanen oprettelse af et Afrikansk Center for Studier og Forskning vedrørende Terrorisme (ACSRT), der skal gennemføre uddannelsesforanstaltninger, udføre studier på terrorismeområdet, oprette et databasesystem til indsamling, udveksling og analyse af oplysninger og udøve terrorrelateret overvågning og varsling. Centret råder over en korrespondent, benævnt »kontaktpunkt«, i hver stat.

Projektets indhold

Den Europæiske Unions (EU) støtte til AU med hensyn til terrorbekæmpelse er en del af en gradvis proces, der giver mulighed for at indkredse behovene for samarbejde og merværdi i forbindelse med en sådan aktion.

ACSRT arrangerer et fælles seminar i løbet af andet halvår 2007 i Addis Abeba med henblik på at give de afrikanske lande tilbud om en europæisk evaluering af deres nationale terrorbekæmpelsesordninger samt rådgivning vedrørende omlægninger. I løbet af dette seminar vil der blive fremlagt en handlingsplan. Ved afslutningen kan de lande, der ønsker det, give udtryk for deres ønske om at deltage i gennemførelsen ved at modtage et auditbesøg på deres område. Planen består i at gennemføre auditbesøg for at forbedre organiseringen af terrorbekæmpelsen i Afrika.

I anden omgang vil der blive gennemført besøg for at evaluere AU-landenes lokale kapaciteter på terrorbekæmpelsesområdet i de lande, der har bedt om det ved afslutningen af seminaret. Audithold vil på stedet evaluere staternes terrorbekæmpelseskapaciteter med henblik på at foreslå forbedringer i en rapport, der udarbejdes af chefen for missionen og derefter oversendes til ACSRT, der har til opgave at sende den til Rådet til videresendelse til medlemsstaterne.

I tredje etape fremkommer ACSRT på grundlag af disse evalueringer (efter aftale med EU) med forslag til rådgivningsforanstaltninger til de auditerede lande, som skal gennemføre de indeholdte konklusioner.

Arrangementer til gennemførelse af den fælles aktion

ACSRT tildeles som modtager af FUSP-midler en central rolle i forbindelse med gennemførelsen af den fælles aktion. ACSRT påtager sig at organisere seminaret i Addis Abeba, tager sig af den løbende kontakt med de lande, der har accepteret handlingsplanen, med henblik på at iværksætte auditbesøg, det foretager styringen af disse besøg på det praktiske og økonomiske plan og har en koordinerende rolle. Medlemsstaterne holdes regelmæssigt orienteret om, hvilke fremskridt der sker med hensyn til denne fælles aktion, som løber over en periode på 18 måneder.

Et seminar med deltagelse af to repræsentanter fra de 53 AU-lande, Marokko, ONUDC, ACSRT og hver af EU's medlemsstater samt EU's antiterrorkoordinator finder sted i andet halvår af 2007 i Addis Abeba, hjemsted for AU. Repræsentanterne vil være eksperter på højt plan og højtstående embedsmænd.

Seminaret åbnes af en repræsentant for AU og omfatter følgende indlæg:

— fra ACSRT om evaluering af terrortruslen

— fra ONODC om internationale konventioner

— fra EU-koordinatoren om den europæiske antiterrorpolitik

— fra europæiske repræsentanter om nationale enheder til koordinering af terrorbekæmpelse

— endelig fra repræsentanter for AU.

Seminaret skal munde ud i fremlæggelse af en handlingsplan, der på forhånd er udarbejdet af EU, som har til formål at give de lande, der ønsker det, tilbud om auditbesøg med henblik på deres terrorbekæmpelsesordninger samt rådgivning vedrørende omlægninger.

Det foreløbige budget for seminaret dækker rejse- og opholdsudgifter for repræsentanterne fra de 53 AU-lande, Marokko, de europæiske repræsentanter og repræsentanterne fra de internationale organisationer samt en rejse til forberedelse og en rejse til fastlæggelse af seminarets logistik. Arbejdssprogene for seminaret bliver Den Afrikanske Unions sprog, nemlig engelsk, fransk, arabisk og portugisisk.

Ved afslutningen af seminaret giver de afrikanske stater udtryk for, om de ønsker at modtage et auditbesøg. Auditholdene bliver sammensat af to eksperter fra EU's medlemsstater og et medlem fra ACSRT. De skal have fri adgang til alle relevante oplysninger, og formålet med dem er at evaluere den enkelte stats terrorbekæmpelsesordninger. Ved afslutningen af besøget udarbejder de rapporter med anbefalinger, som, hvis de godkendes af myndighederne i de auditerede lande, bliver iværksat af disse myndigheder og følges op af ACSRT.

(1) Ifølge artikel 1, stk. 3, i denne konvention defineres en »terrorhandling« som »enhver handling eller trussel om en handling, der udgør en overtrædelse af en kontraherende stats straffelove, og som kan være til fare for en persons eller en gruppe af personers liv, fysiske integritet og friheder, som medfører eller kan medføre skade på privat eller offentlig ejendom, naturressourcer, miljø eller kulturarv, og som udføres med den hensigt:

i) at intimidere, fremprovokere en terrorsituation, tvinge, udøve pression imod eller forårsage, at en regering, en organisation, en institution, en befolkning eller befolkningsgruppe tager bestemte initiativer eller undlader dette, at indtage, give afkald på en særlig holdning eller handle efter visse principper; eller

ii) at forstyrre offentlige myndigheders normale drift, ydelsen af vigtige tjenester til befolkningen eller skabe en krisesituation blandt befolkningen;

iii) at skabe generel oprørstilstand i en kontraherende stat.«

Definitionen i denne artikel dækker endvidere navnlig finansiering af terrorisme, for så vidt der ligeledes henvises til »enhver form for fremme, finansiering, bidrag, ordre, hjælp, incitament, tilskyndelse, forsøg, trussel, sammensværgelse, organisering af eller levering af udstyr i relation til enhver person med den hensigt at begå en af de handlinger, der er nævnt i [foregående] stykke.«